stanford-oval/wikipedia huggingface dataset:
George Balanchine
Länsi-Eurooppa ja venäläinen baletti

Jouduttuaan Mariinskin johdon epäsuosioon Balanchine lähti muiden nuorten balettitähtien kanssa kiertueelle Länsi-Eurooppaan vuonna 1924. Siellä hän tapasi Sergei Djagilevin, joka kutsui nuoren tanssijan Pariisiin uudistukselliseen ryhmäänsä Ballets russes. Balanchinen ura koreografina alkoi varsinaisesti Djagilevin ryhmässä, vaikka hän olikin jo Pietarissa opiskeluaikoinaan tehnyt joitakin koreografiakokeiluja.
Djagilev opasti häntä tutustumaan länsimaiseen kulttuuriin ja käyttämään taiteellisesti korkeatasoista musiikkia teoksissaan. Balanchinen omat ajatukset tanssista olivat kuitenkin jo kiteytyneet, eikä hänestä näin tullut pelkkää Djagilevin ideoiden tulkkia. Hän itse kuitenkin tunnustaa tuon vaiheen merkityksen kehitykselleen: "Djagilevin ansiosta olen se, mikä olen tänään."
Apollo-baletissaan (1928) Balanchinen koreografia ensimmäisen kerran löysi oman tunnistettavan äänensävynsä ja teos aloitti uuden neoklassisen tyylin. Apollossa alkoi myös pitkäksi ja hedelmälliseksi muodostunut yhteistyö säveltäjä Igor Stravinskyn kanssa. Balanchinen koreografia on sukua Stravinskyn musiikille lasketussa tarkkuudessaan, niukkuudessaan ja analyyttisessä suunnitelmallisuudessaan. Apollon partituurista hän sai ajatuksen kaikista liikemahdollisuuksista eliminoiden löytää sen yhden välttämättömän. Balanchine toimi Ballets russesin hallitsevana koreografina yhdessä Léonide Massinen kanssa Djagilevin kuolemaan vuoteen 1929 ja ryhmän hajoamiseen asti.
Yhdysvallat ja amerikkalainen baletti

Ballets russesin jälkeen Balanchine vaelsi ympäri Eurooppaa tehden töitä, jotka kohdalle osuivat, kunnes Lincoln Kirstein kutsui hänet Yhdysvaltoihin vuonna 1933. Vaikka klassinen baletti oli jo tunnettua Amerikassakin, sinne ei vielä ollut syntynyt varsinaista amerikkalaista balettitraditiota, vaan tanssitaiteellinen painopiste oli modernissa tanssissa. Vasta 1930-luvulla alkoi kehitys, jossa Balanchinella oli tärkeä osa.
Vuonna 1934 Balanchine ja Kirstein perustivat School of American Ballet'n ja koulun oppilaista muodostettiin esiintyvä ryhmä American Ballet vuonna 1935. Se kuitenkin hajosi muun muassa rahoitusvaikeuksiin vuonna 1938. Vuonna 1946 Kirstein ja Balanchine päättivät yrittää uudelleen vielä toimintaansa jatkaneen balettikoulunsa pohjalta. Sen edistyneimmistä oppilaista muodostettiin Ballet Society -ryhmä, joka parin vuoden kuluttua muutti nimensä New York City Ballet'ksi. Sillä oli sponsorinaan New York City Center of Music and Drama ja oma vakituinen näyttämö City Centerissä. Näin siitä tuli ensimmäinen amerikkalainen balettiryhmä, jolla oli julkisen laitoksen asema.
Nykyään New York City Ballet on arvostettu ja vakiintunut balettiseurue, jonka ohjelmisto – muista poikkeavasti – koostuu lähinnä Balanchinen ja Jerome Robbinsin teoksista eikä ole riippuvainen 1800-luvun baleteista.
Petipasta Fokinin kautta Balanšivadzeen

Balanchinen vaikutus balettiin on ollut valtava ja hänen tyylistään on tullut amerikkalaisen baletin tyyli. New York City Ballet on Yhdysvaltojen huippuryhmiä ja School of American Ballet kouluttaa jatkuvasti tanssijoita. Hänen tuotantonsa käsittää yli sata teosta ja on tyylillisesti vaihteleva.
Balanchinen teoksia esittävät myös ulkomaiset ryhmät kaikkialla maailmassa. Lisäksi hän on tehnyt oopperaohjauksia sekä koreografiaa elokuviin ja musikaaleihin. Enää ei vaikuta rehentelyltä hänen ensimmäisen ohjelmansa suurellinen alaotsikko: "Baletin kehitys – Petipasta Fokinin kautta Balanšivadzeen".
Balanchine kuoli Creutzfeldt–Jakobin tautiin 1983, mutta tauti diagnosoitiin vasta ruumiinavauksessa.
Aiheesta muualla

Wikimedia Commonsissa on kuvia tai muita tiedostoja aiheesta .
The George Balanchine Foundation (Arkistoitu – Internet Archive)
The School of American Ballet, George Balanchinen biografia (Arkistoitu – Internet Archive)
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Espanja  Ranska  BnF data  Saksa  Israel  Belgia  Yhdysvallat  Ruotsi  Latvia  Japani  Tšekki  Australia  Korea  Kroatia  Alankomaat  Puola  Portugali 
Tieteilijät:  CiNii 
Taiteenala:  MusicBrainz  Museum of Modern Art 
Henkilöt:  Deutsche Biographie  Trove 
Muut:  SNAC  IdRef 
Arkkitehti Philip Johnson suunnitteli New Yorkin osavaltion teatterin Balanchinen määräysten mukaisesti.
Kolmiokirja

| Kolmiokirja Oy |
| --- | --- |

Yritysmuoto:  osakeyhtiö
Perustettu:  1956
Toimitusjohtaja:  Miikka Vuontisjärvi
Kotipaikka:  Oulu
Toimiala:  lehdenkustannus
Tuotteet:  aikakauslehdet
Emoyhtiö:  Kaleva Oy
Omistaja:  Kaleva Oy
Kotisivu:  www.kolmiokirja.fi
Infobox OKVirheellinen NIMI-arvo: 
Kolmiokirja Oy on oululainen viihde- ja harrastuslehtien kustantaja, jonka omistaa oululainen mediakonserni Kaleva Oy. Kolmiokirja perustettiin vuonna 1956. Joutsen Median edeltäjä Oy Liitto osti kustantamon kirjapainoineen vuonna 1982 Uusi Suomi -osakeyhtiöltä. Tätä ennen Kolmiokirja oli oululainen kolmen perheen omistama kirjapaino- ja kustannusyhtiö Kanta. Kolmiokirjaa käytettiin markkinointinimenä. Kustantamon kaikkien aikojen tunnetuimmat tuotteet lienevät Jerry Cotton ja Nyyrikki, jonka yhtiö osti Marjamaa-yhtiöltä, Kauneimmat Käsityöt, Perjantai sekä Regina. Yhtiöllä on ollut myös merkittävää taskukirjatuotantoa sisältöalueenaan jännitys ja romantiikka. Nykyisin yhtiö on maan johtava ristikkolehtien kustantamo.
Kesäkuussa 2018 Kaleva Oy osti Kolmiokirjan oululaiselta Joutsen Medialta.
Lehdet

Kauneimmat Käsityöt
Nyyrikki – Suomen vanhin kaunokirjallinen viikkolehti
lukuisia ristikkolehtiä
Aiheesta muualla

Kolmiokirja Oy
| Auktoriteettitunnisteet  |
| --- | --- |
Kansainväliset:  ISNI 
Kansalliset:  Suomi (KANTO)
Yonne

Yonne on Ranskan departementti numero 89, joka on saanut nimensä Yonne-joen mukaan. Departementti sijaitsee Itä-Ranskassa Burgundin  hallintoalueella. Departementti on pinta-alaltaan 7 427 neliökilometriä ja siellä on 342 463 asukasta (2011). Yonnen pääkaupunki on Auxerre. Yonne on jaettu edelleen kolmeen arrondissementtiin, 42 kantoniin ja 454 kuntaan.
Yonne oli yksi 83 departementista, jotka syntyivät Ranskan vallankumouksen yhteydessä 4. maaliskuuta 1790. Yonne muodostettiin osista Burgundin, Champagnen ja Orléanais'n provinsseja.
Departementista on kaksi kylää päässyt Ranskan kauneimpien kylien järjestön Les Plus Beaux Villages de France jäseniksi: Noyers ja Vézelay.
Aiheesta muualla

Kuvia tai muita tiedostoja aiheesta Yonne Wikimedia Commonsissa
Yonnen departementin kotisivut (ranskaksi)
| n k Burgundi-Franche-Comté |
| --- | --- |
Departementit:  Côte-d’Or  Doubs  Haute-Saône  Jura  Nièvre  Saône-et-Loire  Territoire de Belfort  Yonne
Minja

| Minja |
| --- | --- |
Nimipäivä:   
– suomenkielinen:  23. syyskuuta
– ruotsinkielinen:  –
– ortodoksinen:  –
Muunnelmia:  –
Vastineita eri kielissä:  –
Nimen alkuperä:  mahdollisesti Minna, Miina sekä Pinja ja Tinja
Infobox OKNimi-testi OK: 
Minja on suomalainen naisen nimi. Vuoden 2021 loppuun mennessä Minjan on saanut nimekseen noin 2 050 naista, joista yli puolet on syntynyt 2000-luvulla. Nimen tausta on epäselvä. Se on ehkä muodostettu muiden nja-loppuisia nimiä kuten Pinjaa mukaillen uudeksi versioksi Miinan ja Minnan rinnalle. Minja viettää nimipäivää yhdessä Miisan ja Mielikin kanssa 23. syyskuuta. Nimi lisättiin almanakkaan vuonna 2010.
Tunnettuja Minjoja

Minja Korhonen (s. 2007), yhdistetyn hiihtäjä
Minja Koskela (s. 1987), tutkija, kirjailija, bloggaaja, musiikinopettaja, Vasemmistoliiton puheenjohtaja ja kansanedustaja
Minja Koski (s. 1982), laulaja, lauluntekijä ja näyttelijä
DTMF

Ericsson Diavox, äänitaajuusvalinta
DTMF (engl. Dual-tone multi-frequency, myös Touch Tone tai Tone Dialing) on puhelinlaitteissa käytetty numeroiden äänitaajuusvalinta. Aikaisemmin käytettiin hidasta impulssivalintaa, jossa valittava numero ilmoitetaan pulssien määrällä pulssisarjoissa. Äänitaajuusvalinnassa kukin numero on koodattu kahdeksi toisiinsa epäharmonisessa suhteessa olevan taajuuden muodostamaksi ääneksi. Näin varmistetaan, että käytännössä mitkään luonnolliset äänet eivät puhelimen mikrofoniin tullessaan pääse aiheuttamaan virheellistä numerovalintaa.
|  | 1 209 Hz | 1 336 Hz | 1 477 Hz | 1 633 Hz |
| --- | --- | --- | --- | --- |
| 697 Hz | 1 | 2 | 3 | A |
| 770 Hz | 4 | 5 | 6 | B |
| 852 Hz | 7 | 8 | 9 | C |
| 941 Hz | * | 0 | # | D |
Mistä kaikki alkoi

Mistä kaikki alkoi (engl. The Pilot, myös The One Where It All Began, The First One tai The One Where Monica Gets a New Roommate) on yhdysvaltalaisen tilannekomediasarjan Frendit ensimmäinen jakso. Se esitettiin NBC-televisiokanavalla 22. syyskuuta 1994. Jakson käsikirjoittivat sarjan luojat David Crane ja Marta Kauffman, ja sen ohjasi James Burrows. Jakso esittelee kuusi ystävystä, jotka asuvat ja työskentelevät New Yorkissa; Monica (Courteney Cox) makaa viinimyyjän kanssa treffien jälkeen, mutta on kauhistunut saadessaan selville, että hänet huijattiin sänkyyn; hänen veljensä Ross (David Schwimmer) on masentunut, sillä hänen entinen lesbovaimonsa muuttaa pois yhteisestä asunnosta; Monican vanha ystävä lukiosta, Rachel (Jennifer Aniston), muuttaa asumaan Monican luokse karattua omista häistään; ja heidän ystävänsä Joey, Chandler ja Phoebe (Matt LeBlanc, Matthew Perry ja Lisa Kudrow) tarjoavat heille kullekin tukea ja neuvoa.
Crane ja Kauffman esittelivät ideansa NBC:lle joulukuussa 1993. Kanava piti siitä, ja se tilasi jakson täydellisen käsikirjoituksen. Ennen käsikirjoituksen valmistumista valittiin kuusi päänäyttelijää; jokaista roolia varten esiintyi 75 näyttelijää. Jakso kuvattiin 4. toukokuuta 1994 Warner Bros. -yhtiön studioilla Burbankissa Kalifornian osavaltiossa. NBC oli tyytyväinen jaksoon ja se tilasi 12 jaksoa lisää. Kriitikot vertasivat sarjaa epäsuotuisasti tuon ajan kahteen muuhun komediasarjaan Seinfeldiin ja Elleniin; he näkivät yhtäläisyyksiä näissä kaikissa kolmessa sarjassa. Näyttelijät, pääosin Schwimmer, saivat kehuja, vaikkakin heidän roolejaan pidettiin kehittymättöminä.
Tuotanto > Konsepti

Sarjan luojat ja käsikirjoittajat David Crane ja Marta Kauffman tunnettiin televisioalalla komediasarjan Dream On käsikirjoittajina. Heidän toinen televisiosarjansa Family Album sai ensiesityksensä CBS-televisiokanavalla syksyllä 1993, mutta se hyllytettiin kuuden jakson jälkeen. Marraskuussa 1993 he alkoivat kehittää kolmea uutta televisiosarjan aloitusjaksoa Warner Bros. Televisionille, jotka esitettäisiin syksyllä 1994. He pyrkivät esittelemään Insomnia Cafe -nimisen sarjansa NBC:lle. He laativat seitsensivuisen esittelyn sarjasta joulukuussa 1993. Käsikirjoitus kertoi kuudesta ystävyksestä, jotka asuvat ja työskentelet New Yorkissa.
"Se on seksistä, rakkaudesta, suhteista, urista, ajasta jolloin elämässä kaikki on mahdollista. Ja se on myös ystävyyssuhteista, sillä asuaessasi kaupungissa ystävät ovat perheesi."
NBC lupasi esittää sarjan ensimmäisen jakson, joka tarkoitti sitä, että kanava olisi joutunut taloudelliseen vastuuseen, jos sitä ei olisi kuvattu. Jotta Kauffman sai käsityksen siitä, kuinka roolihahmot käyttäytyisivät, hän haastatteli monia lastensa kaksikymppisiä lapsenvahteja. Hän ja Crane kirjoittivat käsikirjoituksen kolmessa päivässä. Cheers-televisiosarjan ohjaaja James Burrows palkattiin ohjaamaan jakso. Hän piti käsikirjoituksesta, mutta pyysi Joeyta, joka suunniteltiin aluksi samanlaiseksi kuin Chandler, olemaan hieman typerämpi. Käsikirjoitus valmistui maaliskuussa 1994.
Tuotanto > Näyttelijöiden valinta

1 000 näyttelijää haki sarjasta roolia, mutta heistä vain 75 kutsuttiin koe-esiintymisiin. He pääsivät lukemaan vuorosanoja Cranelle, Kauffmanille ja Kevin S. Brightille. Maaliskuun loppuun mennessä varteenotettavista näyttelijöistä 3–4 oli valittu jokaiseen rooliin; he pääsivät esiintymään Les Moonvesille, joka toimi tuolloin Warner Bros. Televisionin johtoportaassa. David Schwimmer palkattiin ensin. Schwimmer oli Chicagossa tekemässä näyttämösovitusta romaanista Saatana saapuu Moskovaan, kun hänen agenttinsa tarjosi hänet koe-esiintymiseen. Hän ei ollut kiinnostunut työstä televisiossa, sillä hän oli saanut huonoja kokemuksia esiintyessään komediasarjassa Monty. Schwimmer kuitenkin muutti mielensä, kun hän sai tietää päähenkilöitä olevan kuusi. Schwimmer oli tuolloin tietämätön asiasta, mutta Crane ja Kauffman muistivat hänet, sillä hän oli esiintynyt heille aiemmenkin. He kirjoittivat Rossin roolin Schwimmer mielessään. Myös Eric McCormack koe-esiintyi rooliin useita kertoja. Hänestä tuli myöhemmin kuuluisa komediasarjan Will & Grace päähenkilönä.
Courteney Cox oli päänäyttelijöistä tunnetuin. Vaikka hänet kutsuttiin esiintymään Rachelin rooliin, hän pääsi esittämään Monicaa. Myös Nancy McKeon koe-esiintyi rooliin. Jennifer Aniston koe-esiintyi Rachelin rooliin, vaikka hän alussa harkitsi Monican roolia. Aniston oli kuitenkin sitoutunut televisiosarjaan Mudling Through, joka jätti hänen roolinsa Frendeissä epävarmaksi; mikäli sarjasta olisi tullut menestys, Rachelin rooliin olisi jouduttu palkkaamaan uusi näyttelijä. Crane ja Kauffman halusivat Joeyn olevan mies, joka rakastaa "naisia, urheilua, naisia, New Yorkia ja naisia". Joeyn hahmoa ei kehitetty käsikirjoituksessa, joten Matt LeBlanc käytti kokemustaan ja esitti heille italialaista, tavallaan tyhmää hahmoa.
Aiheesta muualla

Friends: ”The Pilot” Internet Movie Databasessa (englanniksi)
| --- | --- |
Tuotantokaudet :  Ensimmäinen kausi (Mistä kaikki alkoi)  ·  Toinen kausi  ·  Kolmas kausi  ·  Neljäs kausi  ·  Viides kausi  ·  Kuudes kausi  ·  Seitsemäs kausi  ·  Kahdeksas kausi  ·  Yhdeksäs kausi  ·  Kymmenes kausi (Loppu)
Hahmot :  Monica Geller  ·  Rachel Green  ·  Phoebe Buffay  ·  Joey Tribbiani  ·  Chandler Bing  ·  Ross Geller
Luojat :  David Crane  ·  Marta Kauffman
Musiikki:  ”I'll Be There for You”
Aiheeseen liittyvät artikkelit:  Joey  ·  Rachel-kampaus  ·  Central Perk
Courteney Cox oli sarjan tunnetuin näyttelijä
Oravasaimiri

| Oravasaimiri |
| --- | --- |

Uhanalaisuusluokitus
 Elinvoimainen  
  
Tieteellinen luokittelu
Domeeni::  Aitotumaiset Eucarya
Kunta::  Eläinkunta Animalia
Pääjakso::  Selkäjänteiset Chordata
Alajakso::  Selkärankaiset Vertebrata
Luokka::  Nisäkkäät Mammalia
Lahko::  Kädelliset Primates
Alalahko::  Haplorrhini
Heimo::  Kierteishäntäapinat Cebidae
Suku::  Saimiri
Laji::  sciureus
Kaksiosainen nimi
 Saimiri sciureus  (Linnaeus, 1758) 
 Oravasaimirin levinneisyys
Katso myös
   Oravasaimiri Wikispeciesissä   Oravasaimiri Commonsissa 
Infobox OKNimi-testi OKIUCN-testi OK: 
Oravasaimiri (Saimiri sciureus) on yksi saimirien suvun viidestä lajista. Oravasaimirit ovat pienikokoisia ja sangen helppohoitoisia, minkä vuoksi eläintarhat suosivat niitä. Eläintarhoissa oravasaimirien on todettu eläneen jopa 30-vuotiaiksi.
Tuntomerkit ja levinneisyys

Oravasaimiri on kooltaan noin 28–37 senttimetriä pitkä, pois lukien 37–45 senttimetriä pitkä häntä. Oravasaimiri painaa noin 550–1250 grammaa. Sen turkki on kellertävänharmaa, kädet ja jalat oranssit ja naama valkoinen lukuun ottamatta mustaa kuonoa.
Oravasaimirin esiintymisalue rajoittuu Etelä-Amerikan mantereelle; sitä tavataan Venezuelan pohjoisosista aina Brasilian eteläosiin ja Kolumbiaan ja Andien rinteille. Oravasaimirit viihtyvät parhaiten kosteissa alankometsissä.
Elintavat ja ääntely

Oravasaimirien lauma saattaa käsittää jopa 300 yksilötä. Tavallisimmin sen koko vaihtelee väliltä 30–50 yksilöä. Suuret ryhmät eivät pysy joka hetki yhtenäisinä, vaan ne hajaantuvat usein päivän ajaksi ja palaava yhteen ruokalevolle. Lauman elinpiiri on noin 16–20 hehtaaria. Paikoin oravasaimirilaumojen elinpiirit menevät päällekkäin, mutta yleensä vain reuna-alueilta.
Oravasaimirien ääntely on tutkitusti vivahteikkaampaa kuin muilla apinoilla. Erilaisia ääniä onkin tunnistettu vähintään 20 erilaista.
Lisääntyminen

Luonnossa oravasamiirit lisääntyvät ympäri vuoden. Vastasyntynyt poikanen syntyy 170 vuorokauden tiineyden jälkeen painaen noin 100 grammaa. Synnytyksen jälkeen poikaset tarrautuvat emon selkään. Emot suojelevat poikasiaan saalistajilta ja liian lähelle tunkeilevilta uroksilta. Emo vieroittaa poikasensa noin vuoden iässä.
Naaraat tulevat sukukypsiksi 3-vuotiaina, uros ollessaan viisi vuotta vanha.
Luettelo tunnetuista itsemurhan tehneistä

Tähän luetteloon on koottu itsemurhaan kuolleita tunnettuja ihmisiä. Suluissa synnyin- ja kuolinvuosi.
A

Stuart Adamson (1958–2001), skotlantilainen laulaja, kitaristi (Big Country)
Tuija Ahvonen (1949–1983), suomalainen näyttelijä
Chantal Akerman (1950–2015), belgialainen elokuvaohjaaja.
Matti Ali-Melkkilä (1930–1989), suomalainen pankinjohtaja.
Keith Andes (1920–2005), näyttelijä.
Tony Arima (1961–2005), suomalainen jääkiekkoilija
Mohammed Atta (1968–2001), egyptiläinen Al-Qaidan jäsen, 911-kaappaajien johtaja.
Pekka-Eric Auvinen (1989–2007), Jokelan koulusurmien ampuja, ampui itsensä.
B

Dave Batters (1969–2009), kanadalainen poliitikko.
Ari Behn (1972–2019), norjalainen kirjailija.
Peter Bellamy (1944–1991), englantilainen folk-laulaja.
Chester Bennington (1976–2017), yhdysvaltalainen laulaja, hirttäytyi.
Chris Benoit (1967–2007), kanadalainen showpainija, murha-itsemurha.
Tim Bergling (1989–2018), ruotsalainen musiikkituottaja ja DJ.
Carl Björkman (1901–1961), ruotsalainen elokuvakriitikko ja kustannustoimittaja.
Mohamed Bouazizi (1984–2011), tunisialainen katukauppias, jonka polttoitsemurha aloitti kansannousun, joka johti Arabikevääseen.
Anthony Bourdain (1956–2018), yhdysvaltalainen kirjailija ja kokki, hirttäytyi kylpytakin vyöhön hotellihuoneessa.
Charles Boyer (1899–1978), ranskalainen näyttelijä, otti yliannoksen sekobarbitaalia kaksi päivää vaimonsa kuoleman jälkeen.
Eva Braun (1912–1945), Adolf Hitlerin vaimo, menivät naimisiin päivä ennen yhteistä itsemurhaa.
Gösta Brännäs (1904–1928), nyrkkeilijä, näyttelijä Tauno Palon isoveli
Kurt Bäckman (1905–1945), suomalainen majuri
C

Johan Axel Cedercreutz (1801–1863), suomalainen vapaaherra, kenraalimajuri ja kuvernööri, vahingoitti itseään veitsellä.
Chongzhen (1611–1644), Kiinan Ming-dynastian viimeinen keisari, hirttäytyi.
Kurt Cobain (1967–1994), Nirvana-yhtyeen solisti, otti yliannostuksen heroiinia, minkä jälkeen ampui itsensä haulikolla.
Chris Cornell (1964–2017) yhdysvaltalainen muusikko, hirttäytyi
Ian Curtis (1956–1980), brittiläinen laulaja ja lauluntekijä (Joy Division).
Seung-Hui Cho (1984–2007), eteläkorealainen opiskelija joka tappoi 32 henkilöä ja itsensä Virginia Techin verilöylyssä.
D

Gilles Deleuze (1925–1995), ranskalainen filosofi, hyppäsi asuntonsa ikkunasta.
Angela Devi (1975–2006), pornonäyttelijä.
Thích Quảng Đức, (1897–1963), vietnamilainen buddhalainen munkki, polttoitsemurha Saigonissa.
E

Keith Emerson (1944–2016), brittiläinen kosketinsoittaja, rockmuusikko (The Nice, Emerson, Lake & Palmer), ampui itsensä
Robert Enke (1977–2009), saksalainen jalkapallomaalivahti, jättäytyi junan alle.
F

Caroline Flack (1979–2020), brittiläinen televisiojuontaja
G

Alan García (1949–2019), Perun presidentti (1985–1990, 2006–2011), ampui itsensä poliisin tullessa pidättämään häntä epäillyistä lahjontarikoksista.
Peaches Geldof (1989–2014), brittiläinen tv-persoona ja malli, heroiinin yliannostus
Vincent van Gogh (1853–1890), hollantilainen taidemaalari, ampui itsensä masennuksen seurauksena.
André Gorz (1923–2007), ranskalainen yhteiskuntafilosofi, teki itsemurhan sairaan vaimonsa Dorinen kanssa kuolettavalla ruiskeella.
Joseph Goebbels (1897–1945), natsi-Saksan propagandaministeri. Teki itsemurhan vaimonsa kanssa syanidilla, jolla myös lapset murhattiin.
Bob Grant (1932–2003), brittiläinen näyttelijä, ohjasi pakokaasua autoonsa
Ted Gärdestad (1956–1997), ruotsalainen laulaja ja säveltäjä, sairasti skitsofreniaa, heittäytyi metron eteen.
Herman Göring (1893–1946), ilmavoimien komentaja natsi-Saksassa, otti syanidia saatuaan Nürnbergin oikeudenkäynnissä kuolemantuomion hirttämällä.
H

Tony Halme (1963–2010), poliitikko, nyrkkeilijä.
Eric Harris (1981–1999), Columbine verilöylyn toinen ampuja.
Hannibal, (247 eaa.–183 eaa.), karthagolainen poliitikko ja sotapäällikkö, joi myrkkyä.
David Hamilton (1933–2016), englantilainen valokuvaaja, elokuvaohjaaja
Seppo Heikinheimo (1938–1997), musiikkikriitikko, kirjailija.
Ernest Hemingway (1899–1961), kirjailija, ampumahaava päässä.
Adolf Hitler (1889–1945), natsi-Saksan diktaattori, ampumahaava päässä.
Philip Seymour Hoffman (1967–2014), yhdysvaltalainen näyttelijä
Michael Hutchence (1960–1997), australialainen muusikko
I

Matti Inkinen (1958–2009), suomalainen muusikko, hukuttautui.
Isao Inokuma (1938–2001), japanilainen judon olympiavoittaja, teki seppukun.
J

Sergei Jesenin (1895–1925), venäläinen runoilija. Avasi valtimonsa sekä hirttäytyi leningradilaisessa hotellihuoneessa.
Kim Jonghyun (1990–2017), eteläkorealaisen kuuluisan poikabändin SHINeen päävokalisti. Surmasi itsensä paistamalla hiiltä asunnossaan ja näin saaden häkämyrkytyksen.
Yrjö Jylhä (1903–1956), suomalainen runoilija.
K

Kari Kairamo (1932–1988), suomalainen yritysjohtaja.
Ismael Kallio (1830–1886), suomalainen näyttelijä
Brian Keith (1921–1997), yhdysvaltalainen näyttelijä.
Taneli Kekkonen (1928–1985), suomalainen diplomaatti.
Larry Kelley (1915–2000), amerikkalaisen jalkapallon pelaaja.
Daul Kim (1989–2009), eteläkorealainen malli ja taidemaalari.
Dylan Klebold (1981–1999), Columbine verilöylyn toinen ampuja.
Kleopatra VII (69 eaa.–30 eaa.), Egyptin hallitsija, Julius Caesarin ja myöhemmin Marcus Antoniuksen rakastajatar.
Paavo Koli (1921–1969), Tampereen yliopiston rehtori, sosiologi, Mannerheim-ristin ritari
Ruslana Koršunova (1987–2008), kazakstanilainen malli, hyppäsi asuntonsa ikkunasta New Yorkissa.
Ivar Kreuger (1880–1932), ruotsalainen liikemies, surmasi itsensä ampumalla
L

Mandi Lampi (1988–2008), suomalainen laulaja-näyttelijä.
Vilho Lampi (1898–1936), suomalainen taidemaalari, hukuttautui.
Adam Lanza (1992–2012), Sandy Hookin koulusurmaaja.
Zoltán Latinovits (1931–1976), unkarilainen näyttelijä.
Valeri Legasov (1936–1988), neuvostoliittolainen ydinfyysikko ja Venäjän tiedeakatemian jäsen sekä Tšernobylin ydinvoimalaonnettomuuden tutkinnan johtaja.
Primo Levi (1919–1987), italialainen kemisti ja kirjailija
Ritva Lehto (1945–1971), vuoden 1967 Miss Suomi.
Joel Lehtonen (1881–1934), suomalainen kirjailija
Robert Ley (1890–1945), saksalainen natsijohtaja, hirttäytyi vankilassa.
Jorma Lyytinen (1937–1966), suomalainen laulaja.
M

Vladimir Majakovski (1893–1930), venäläinen runoilija. Ampui itsensä.
Marcus Antonius (83 eaa.–30 eaa.), roomalainen sotilas ja poliitikko.
Mindy McCready (1975–2013), yhdysvaltalainen countrylaulaja. Ampui koiransa ja itsensä.
Alexander McQueen (1969–2010), brittiläinen muotisuunnittelija
Ulrike Meinhof (1934–1976), saksalainen RAF-terroristi, hirttäytyi sellissään.
Pekka Meriläinen (1886–1926), kansanedustaja
Minamoto no Yoshitsune (1159–1189), japanilainen kenraali, veljensä Yoritomon vainoamana surmasi perheensä ja itsensä Koromogawan taistelun aikana.
Yukio Mishima (1925–1970), japanilainen kirjailija, teki seppukun.
Mikko Mutenia (1980–2015), suomalainen rap-artisti
Yrjö Mäkelin (1875–1923), kansanedustaja ja sosialistinen sanomalehtimies, teki itsemurhan sellissä.
N

Chuichi Nagumo (1887–1944), japanilainen amiraali, ampui itsensä pelätessään tulevansa vangituksi.
Yves Navarre (1940–1993), ranskalainen kirjailija, otti yliannoksen barbituraatteja.
Nero (37–68 jaa.), Rooman keisari, tikari kurkkuun.
Masa Niemi (1914–1960), suomalainen näyttelijä.